# Tebourba

Tebourba o Tébourba (àrab: طبربة, Ṭuburba) és una ciutat de Tunísia a la governació de Manouba, situada uns 26 km al nord-oest de la ciutat de Manouba. És a la riba del riu Medjerda, a uns 35 km de la ciutat de Tunis. Té estació de ferrocarril. La seva població era de 26.665 habitants i és capçalera d'una delegació amb 41.770 habitants al cens del 2004.

## Economia

L'economia local es basa en l'agricultura amb cultius de cereal, oliva i vinya. Impulsada pels francesos, la producció vitivinícola produeix avui els Coteaux de Tébourba (vins negres i rosats), el més famós dels quals és el Magon.
El govern hi va establir una zona industrial on s'han instal·lat diverses empreses del sector tèxtil i d'altres.
El turisme hi està molt poc desenvolupat; el seu punt de més interès és el pont d'El Battan, construït el 1690 per ordre del bei Murat II, amb setze arcs, i que permet transportar l'aigua del riu Medjerda per a usos agrícoles.

## Història

Ocupa el lloc de la ciutat romana de Thuburbo Minus, esmentada en l'itinerari d'Antoní al segle iv aC, com una ciutat de més de dos mil habitants. També apareix a la Taula de Peutinger. El nom evolucionà amb el temps a l'actual de Tébourba.
En aquesta ciutat, foren detinguts les cèlebres màrtirs cristianes santa Perpetua i santa Felicitat, juntament amb altres cristians, i foren executades a l'amfiteatre de Cartago el 202 o 203.
Thuburbo Minus fou seu d'un bisbat. Se'n sap el nom de dos bisbes, Víctor, que va estar present en el Concili de Cartago del 411, i Germà, que el 646 signava la carta dels bisbes al patriarca Pau II de Constantinoble en contra del monotelisme.
La ciutat va estar a punt de desaparèixer, però al segle xv s'hi van assentar emigrants andalusins que van aportar-hi el seu urbanisme: una planimetria urbana en quadres amb vuit avingudes convergents a una plaça rectangular en la qual hi havia les mesquites, els comerços i altres edificis comuns. L'amfiteatre romà fou demolit al segle xvii per fer el pont El Battan.
El 4 de desembre del 1942, s'hi va lliurar una batalla entre els aliats i els alemanys; els darrers van guanyar i la ciutat va quedar seriosament danyada.

## Administració

És el centre de la delegació o mutamadiyya homònima, amb codi geogràfic 14 57 (ISO 3166-2:TN-12), dividida en set sectors o imades:
* Tebourba (14 57 51)
* El Ansarine (14 57 52)
* Edkhila (14 57 53)
* El Mellaha (14 57 54)
* Banlieue de Tebourba (14 57 55)
* Er-Raja (14 57 56)
* Ech-Chouigui (14 57 57)
Al mateix temps, forma una municipalitat o baladiyya (codi geogràfic 14 18), que s'estén pels sis sectors o imades de la delegació o mutamadiyya homònima.

## Enllaços externs

* Tebourba - Lloc web oficial

## Referències

* ↑ المعهد الوطني للإحصاء [Institut Nacional d'Estadística] «المصنف الوطني لترميز الوحدات الإدارية» (en àrab i francès). [Publicacions de l'Institut Nacional d'Estadística]. المعهد الوطني للإحصاء [Institut Nacional d'Estadística] [Tunis], 12-2012, pàg. 45-47. ISSN: 1737-7838 [Consulta: 18 agost 2021].
* ↑ المعهد الوطني للإحصاء [Institut Nacional d'Estadística] «المصنف الوطني لترميز الوحدات الإدارية» (en àrab i francès). [Publicacions de l'Institut Nacional d'Estadística]. المعهد الوطني للإحصاء [Institut Nacional d'Estadística] [Tunis], 12-2012, pàg. 135. ISSN: 1737-7838 [Consulta: 18 agost 2021].
* ↑ «أمر حكومي عدد 602 لسنة 2016 مؤرخ في 26 ماي 2016 [Decret governamental núm. 2016-602 del 26 de maig de 2016]». الرائد الرسمي للجمهورية التونسية [Diari Oficial de la República Tunisiana], any 159 núm. 43, 27-05-2016, pàg. 1970-1998. ISSN: 9061 0330 9061 [Consulta: 7 desembre 2023].